CELEX: C2006/086/75
Language: el
Date: 2006-04-08 00:00:00
Title: Υπόθεση T-44/06: Προσφυγή της  14ης Φεβρουαρίου 2006  — Επιτροπή κατά Ελληνικής Εταιρείας Επιχειρηματικής Πρωτοβουλίας και άλλων πέντε

8.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 86/37
            
         Προσφυγή της 14ης Φεβρουαρίου 2006 — Επιτροπή κατά Ελληνικής Εταιρείας Επιχειρηματικής Πρωτοβουλίας και άλλων πέντε
   (Υπόθεση T-44/06)
   (2006/C 86/75)
   Γλώσσα διαδικασίας: η Ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων [Εκπρόσωπος: Μαρία Πατακιά, εκπροσωπούμενη από το Σπυρίδωνα Χατζηγιάννη, δικηγόρο]
   
      Καθών: Ελληνική Εταιρεία Επιχειρηματικής Πρωτοβουλίας — Hellenic Ventures S.A., Κωνσταντίνος Κατσιγιάννης, Παναγιώτης Χρονόπουλος, Μηνάς Πατσούρης, Νικόλαος Πουλάκος και Robert Ceurvorst
   Αιτήματα της προσφεύγουσας
   
               —
            
            
               Να καταδικαστεί αφενός μεν η πρώτη εναγομένη εταιρία και αφετέρου δε αλληλεγγύως μετ'αυτής οι δεύτερος έως και έκτος εναγόμενοι να επιστρέψουν στην Επιτροπή το σύνολο του ποσού της προκαταβολής που εισέπραξε η πρώτη των εναγομένων από την Κοινότητα, ήτοι το ποσό των 70.000 ECU και νυν EURO, συν τους τόκους, οι οποίοι υπολογιζόμενοι κατά τα προβλεπόμενα από τη σύμβαση ανέρχονται μέχρι και την 12η Φεβρουαρίου 2006 στο ποσό των 103 423,54 ECU και νυν EURO, ήτοι εν συνόλω το ποσό των 171.939,18 ECU και νυν EURO, και επιπλέον τους τόκους με βάση πάντοτε το συμβατικό επιτόκιο 1,5 % μηνιαίως, ήτοι σε ποσό 34,52 ECU και νυν EURO ημερησίως, δια την περίοδο από 1ης Ιανουαρίου 2006 μέχρι ολοσχερούς εξοφλήσεως της οφειλής εκ μέρους των εναγομένων.
            
         
               —
            
            
               Να καταδικασθούν αλληλεγγύως οι εναγόμενοι στην πληρωμή τής εν γένει δικαστικής δαπάνης της Επιτροπής συμπεριλαμβανομένης και της αμοιβής των πληρεξουσίων της Επιτροπής δικηγόρων.
            
         Ισχυρισμοί και κύρια επιχειρήματα
   Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, συνήψε με την πρώτη εναγόμενη εταιρία, της οποίας οι υπόλοιποι εναγόμενοι είναι μέτοχοι και μέλη του Διοικητικού Συμβουλίου ή διευθυντές της, σύμβαση με όνομα. «Seed Fund 601» στο πλαίσιο της «Πρότυπης ενέργειας για τη δημιουργία και την ανάπτυξη ταμείων χορήγησης αρχικών κεφαλαίων (seed capital) (1)».
   Στα πλαίσια της συμβάσεως η Επιτροπή ανέλαβε την υποχρέωση να χορηγήσει στην πρώτη εναγομένη χρηματοδοτική ενίσχυση υπό μορφή επιστρεπτέας προκαταβολής, μέγιστου ποσού 350 000 ECU. Η προκαταβολή αυτή θα απέβλεπε στην κάλυψη του 50 %, κατά μέγιστο όριο, των λειτουργικών εξόδων στα οποία θα υποβαλλόταν η πρώτη εναγομένη στο πλαίσιο των δραστηριοτήτων της ως Ταμείο Παροχής Επιχειρηματικού Κεφαλαίου Εκκινήσεως στην Ελλάδα. Στα πλαίσια αυτά, η Επιτροπή κατέβαλε στην πρώτη εναγομένη την πρώτη ετήσια προκαταβολή, ύψους 70 000 ECU.
   Με έγγραφο της 16ης Ιουνίου 1994, η Επιτροπή γνωστοποίησε στην εναγομένη τη λύση της συμβάσεως και την κάλεσε να επιστρέψει εντόκως το ποσό των 70 000 ECU. Με επιστολή της 19ης Σεπτεμβρίου 1994 η Επιτροπή γνωστοποίησε ότι η απόφαση αυτή οφείλεται στην άρνηση της εναγομένης να υποβληθεί σε λεπτομερή έλεγχο από τους ελεγκτές της υπηρεσίας οικονομικού ελέγχου της Επιτροπής, κατά παράβαση του άρθρου 8.1 της σύμβασης. Η Επιτροπή είχε κρίνει ότι ένας τέτοιος έλεγχος ήταν απαραίτητος ενόψει των διαπιστώσεων υπαλλήλου της Επιτροπής που είχε προβεί σε επιτόπιο έλεγχο και είχε εκφράσει σοβαρές αμφιβολίες για το αν οι επενδύσεις που η πρώτη εναγομένη εταιρία εφέρετο να είχε χρηματοδοτήσει ανταποκρίνονταν στα κριτήρια της συγγραφής υποχρεώσεων.
   Αν και οχλήθηκε επανειλημμένως, η πρώτη εναγομένη δεν επέστρεψε το ποσό που ζητήθηκε.
   Με την αγωγή της η Επιτροπή επιδιώκει την καταβολή του ανωτέρω οφειλομένου ποσού καθώς και των τόκων που οφείλονται γι'αυτό.
   
      (1)  EE C 306 της 1/12/1988, σ. 12